ELŐTERJESZTÉS

**Szombathely Megyei Jogú Város Közgyűlésének 2018. december havi rendes ülésére**

**Javaslat a SZOMHULL Szombathelyi Hulladékgazdálkodási Közszolgáltató Nonprofit Kft. részére tagi kölcsön biztosítására**

A SZOMHULL Nonprofit Kft. a 2018. évi üzleti tervében – amelyet a Gazdasági és Városstratégiai Bizottság a 87/2018.(IV.10.) GVB számú határozatával fogadott el – 22.739.000.-Ft veszteséggel számolt.

A társaság I. félévi beszámolója 254.679.000.-Ft összegű veszteséget rögzített. A beszámoló elfogadásával egyidejűleg a Gazdasági és Városstratégiai Bizottság a 272/2018. (IX.10.) GVB számú határozatában felkérte a táraság ügyvezetőjét, hogy 2018. november 30-ig adjon részletes tájékoztatást a társaság pénzügyi helyzetének rendezéséről, és amennyiben szükséges, úgy jelezze a tulajdonosi beavatkozás szükségességét. Ezt a döntést a saját tőke összegének -500.007eFt-ra történő csökkenése, illetőleg a Ptk. 3:189. § rendelkezései indokolták:

(1) Az ügyvezető késedelem nélkül köteles összehívni a taggyűlést vagy annak ülés tartása nélküli döntéshozatalát kezdeményezni a szükséges intézkedések megtétele céljából, ha tudomására jut, hogy

a) a társaság saját tőkéje veszteség folytán a törzstőke felére csökkent;

b) a társaság saját tőkéje a törzstőke törvényben meghatározott minimális összege alá csökkent;

c) a társaságot fizetésképtelenség fenyegeti vagy fizetéseit megszüntette; vagy

d) ha vagyona tartozásait nem fedezi.

(2) Az (1) bekezdésben megjelölt esetekben a tagoknak határozniuk kell pótbefizetés előírásáról, a törzstőke mértékét elérő saját tőke más módon való biztosításáról vagy a törzstőke leszállításáról; mindezek hiányában a társaság átalakulását, egyesülését, szétválását vagy jogutód nélküli megszüntetését kell elhatározni. A taggyűlés ezzel kapcsolatos határozatait három hónapon belül végre kell hajtani.

(3) Ha a taggyűlés befejezését követő három hónapon belül az összehívására okot adó, az (1) bekezdés a) pontja szerinti körülmény változatlanul fennáll, a törzstőkét le kell szállítani.

A társaság elkészítette a kért tájékoztatót, amely az előterjesztés 1. számú melléklete. A társaság továbbra is hangsúlyozza a hulladékszállítási tevékenységet jellemző kiszámíthatatlanság negatív következményeit, amelyet az ügyvezető részletesen bemutat. Ennek legfontosabb eleme, hogy az NHKV Zrt. a Kft. szolgáltatási díj felülvizsgálatára irányuló kérelmét elutasította arra tekintettel, hogy az NHKV Zrt. életében bekövetkező tulajdonosváltásra és az ahhoz kapcsolódó folyamatokra tekintettel eljárásaik további intézkedésig átmenetileg felfüggesztésre kerültek.

A szolgáltatási díjak megfizetése megoldást jelentene a társaság pénzügyi helyzetére, de a társasági előterjesztésből is látszik, hogy erre sajnos nem került sor. A SZOVA Nonprofit Zrt. felé a Kft-nek 2018. november 15-i állapot szerint 734 millió Ft összegű tartozása áll fenn, amelyből 483 millió Ft lejárt tartozás. A SZOVA Nonprofit Zrt.-nek az OTP Bank felé a devizakötvény törlesztésének felfüggesztésére biztosított határidő 2018. december 18-án lejár. Így a SZOMHULL Nonprofit Kft. teljesítőképessége szorosan összefügg a SZOVA Nonprofit Zrt. kötvény törlesztésével.

A tájékoztatóból egyértelműen látszik, hogy a társaság pénzügyi és likviditási helyzete érdemben nem változott, továbbra is a teljes bizonytalanság jellemzi a Kft. jogi helyzetét. Mivel a társaság vagyona a tartozásait nem fedezi, így fennáll a Ptk. 3:189. §-ban rögzített intézkedési kötelezettség. Fentiek alapján javaslom, hogy a társaság számára 2019. év január hónapban 500 millió Ft összegű tagi kölcsön biztosításáról döntsön a Tisztelt Közgyűlés, amelynek visszafizetési határideje 2019. december 31. napja. Amennyiben a Kft. számára a szolgáltatási díjak elszámolása megtörténik, javaslom a tagi kölcsön szerződés felülvizsgálatát.

Tájékoztatom a Tisztelt Közgyűlést, hogy az előterjesztés melléklete terjedelmére való tekintettel kizárólag elektronikus úton kerül megküldésre. A dokumentum elérhető és letölthető a [www.szombathely.hu](http://www.szombathely.hu) honlapon a „Közgyűlés / e-közgyűlés / 2018” menüpont alatt.

Kérem a Tisztelt Közgyűlést, hogy az előterjesztést megtárgyalni, és a határozati javaslatban foglaltak szerint dönteni szíveskedjék.

**Szombathely, 2018. november 29.**

**/: Dr. Puskás Tivadar :/**

**Határozati javaslat**

**…./2018. (XII. …) Kgy. sz. határozat**

1. A Közgyűlés úgy határoz, hogy a SZOMHULL Szombathelyi Hulladékgazdálkodási Közszolgáltató Nonprofit Kft. részére 500 Millió Ft összegű tagi kölcsönt biztosít 2019. január hónapban, amelyet a társaság 2019. december 31. napjáig köteles visszafizetni.

2. A Közgyűlés felkéri a társaság ügyvezetőjét, hogy 2019. évben adjon folyamatos tájékoztatást a társaság pénzügyi és jogi helyzetéről, és amennyiben szükséges, haladéktalanul jelezze tulajdonosi beavatkozás szükségességét, illetőleg kezdeményezze a tagi kölcsön szerződés felülvizsgálatát.

3. A Közgyűlés felhatalmazza a polgármestert, hogy, a SZOMHULL NKft. taggyűlésén a fentiek szerint szavazzon, illetőleg az előterjesztés 2. számú mellékleteként csatolt tagi kölcsön szerződést aláírja.

**Felelős**: Dr. Puskás Tivadar polgármester

 Molnár Miklós alpolgármester

 Dr. Károlyi Ákos jegyző

 (A végrehajtásért felelős: Lakézi Gábor, a Városüzemeltetési Osztály vezetője

 a SZOMHULL Nonprofit Kft. ügyvezetője)

**Határidő**: 1., 3. pont: a társaság taggyűlése, de legkésőbb 2019. január 20.

 2. pont: 2019. évben folyamatosan